ศาลอุทธรณ์ยกฟ้อง โพลีน
ประชัย ยิ้มร่าชนะอุทธรณ์/มีลุ้นไม่จ่ายค่าปรับ6.9พันล./กลต.เตรียมฎีกา
20 ส.ค. 2554

ประชัย ยิ้มร่าชนะอุทธรณ์/มีลุ้นไม่จ่ายค่าปรับ6.9พันล./กลต.เตรียมฎีกา
ศาลอุทธรณ์ยกฟ้องคดีปรับ 6,900 ล้านบาท ปั่นหุ้นทีพีไอ โพลีน ก.ล.ต.เตรียมฎีกาคำตัดสิน 
ผู้สื่อข่าวรายงานว่า เมื่อวันที่ 19 ส.ค. ที่ศาลอาญาได้อ่านคำพิพากษาศาลอุทธรณ์ในคดีที่พนักงานอัยการ ฝ่ายคดีพิเศษ 1 เป็นโจทก์ยื่นฟ้องบริษัท ทีพีไอ โพลีน (TPIPL) โดยนายประชัย เลี่ยวไพรัตน์ จำเลยที่ 1 นายชัยณรงค์ แต้ไพสิฐพงษ์ ในฐานะกรรมการผู้มีอำนาจ จำเลยที่ 2 บริษัท สเติร์น สจ๊วต (ประเทศไทย) จำเลยที่ 3 และนายเชียรช่วง กัลยาณมิตร กรรมการบริหาร เป็นจำเลยที่ 4 ในความผิดเผยแพร่ข้อมูลและร่างหนังสือชี้ชวนการเสนอขายหุ้น ทำให้บุคคลเข้าใจว่าหุ้นจะมีราคาสูงขึ้นหรือลดลง (ปั่นหุ้น) อันเป็นความผิดตาม พ.ร.บ.หลักทรัพย์และตลาดหลักทรัพย์ พ.ศ. 2535 มาตรา 77 และ 239 และประกาศสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ศาลอุทธรณ์ตรวจสำนวนประชุมปรึกษาหารือแล้วเห็นว่า ที่ศาลชั้นต้นพิพากษาว่าจำเลยมีความผิดตาม พ.ร.บ.ตลาดหลักทรัพย์ฯ ลงโทษจำคุกจำเลยที่ 2 ที่ 4 คนละ 3 ปี และปรับจำเลยที่ 1 ที่ 3 คนละ 6,900 ล้านบาทนั้น ศาลอุทธรณ์ไม่เห็นพ้องด้วย พิพากษากลับให้ยกฟ้อง โดยเห็นว่าฝ่ายโจทก์มีพยานรู้เห็นเพียงปากเดียวรู้เห็น ส่วนพยานอื่นๆ ล้วนเป็นพยานบอกเล่า ทั้งยังให้การขัดแย้งกัน จึงไม่มีน้ำหนักน่าเชื่อ 
ทั้งนี้ คดีดังกล่าวเกิดขึ้นระหว่างวันที่ 15-16 ธ.ค. 2546 จำเลยที่ 1 โดยนายประชัยเผยแพร่ข้อมูลเพื่อเสนอขายหุ้นของ TPIPL จำนวน 300 ล้านหุ้น ราคาที่เหมาะสมอยู่ที่ 89 บาทต่อหุ้น เข้าข่ายการปั่นหุ้น โดยมีจำเลยที่ 3 และ 4 ร่วมกันสนับสนุนช่วยเหลือเผยแพร่ข้อมูล เบื้องต้นจำเลยให้การปฏิเสธและยื่นอุทธรณ์ดังกล่าว 
ภายหลังฟังคำพิพากษา นายประชัยมีสีหน้ายิ้มแย้มและกล่าวสั้นๆ ว่าขอบคุณ โดยไม่ให้สัมภาษณ์ใดๆ อีก 
นายวสันต์ เทียนหอม รองเลขาธิการ ก.ล.ต. กล่าวว่า สำนักงาน ก.ล.ต.จะนำคำตัดสินของศาลอุทธรณ์มาพิจารณาร่วมกับอัยการ เพื่อดูข้อเท็จจริงและดำเนินการยื่นขอฎีกาต่อไป 
บริษัทหลักทรัพย์ เอเซีย พลัส ออกบทวิเคราะห์เชื่อว่า TPIPL ยังไม่โอนเงินค่าปรับ 6,900 ล้านบาท กลับมาเป็นกำไรพิเศษ เพราะเชื่อว่า ก.ล.ต.ซึ่งเป็นโจทก์จะมีการยื่นฎีกาต่อไป หากโอนกลับมาและแพ้คดีในชั้นศาลฎีกา จะต้องบันทึกเงินค่าปรับเป็นค่าใช้จ่ายอีก แต่การชนะคดีในศาลอุทธรณ์เป็นปัจจัยนอกจากไม่ต้องจ่ายค่าปรับแล้ว ยังโอนกลับมาเป็นกำไรพิเศษ หรือคิดเป็น 3.42 บาทต่อหุ้น และปลดล็อกการทำธุรกรรมกับสถาบันการเงิน 
ด้านหุ้น TPIPL ขึ้นแรงสูงสุดระหว่างวัน 14.9 บาท เพิ่มขึ้น 1.1 บาท สวนตลาดที่ปรับตัวลง 23 จุด และปิดที่ 14.2 บาท เพิ่มขึ้น 0.4 บาท มูลค่าซื้อขายหนาแน่น 1,327 ล้านบาท